b'\n_START_ARTICLE_\nKemijski in\xc5\xa1titut\n_START_PARAGRAPH_\nKemijski in\xc5\xa1titut (kratica KI) je slovenski javni raziskovalni zavod, ki deluje na podro\xc4\x8dju kemije, s sede\xc5\xbeem na Hajdrihovi ulici 19 v Ljubljani. Ima ~300 zaposlenih, od tega je ve\xc4\x8d kot 260 raziskovalcev, s \xc4\x8demer je Kemijski in\xc5\xa1titut za Institutom "Jo\xc5\xbeef Stefan" druga najve\xc4\x8dja raziskovalna organizacija na podro\xc4\x8dju naravoslovja v Sloveniji._NEWLINE_Ustanovljen je bil leta 1946 pod vodstvom Maksa Samca kot del Slovenske akademije znanosti in umetnosti in je bil kasneje preoblikovan v samostojno in\xc5\xa1titucijo Kemijski in\xc5\xa1titut Boris Kidri\xc4\x8d. Ta je bila leta 1992 preoblikovana v sedanji zavod. Raziskovalci in\xc5\xa1tituta izvajajo temeljne in aplikativne raziskave v kemiji in sorodnih podro\xc4\x8djih, pri \xc4\x8demer posve\xc4\x8dajo veliko pozornost uporabni znanosti in sodelovanju z gospodarstvom. Tako je Kemijski in\xc5\xa1titut na nacionalni ravni ena vodilnih organizacij po \xc5\xa1tevilu prijavljenih patentov na leto._NEWLINE_Z in\xc5\xa1titutom upravljata upravni odbor in direktor, znanstveno usmeritev pa dolo\xc4\x8da deset\xc4\x8dlanski znanstveni svet. Raziskovalna dejavnost je organizirana v 15 odsekih. Trenutni direktor je biokemik Gregor Anderluh.'